“กลุ่มบี.กริม” ผนึก”แบบคอค เพาเวอร์” ตั้งบริษัทใหม่ รุกธุรกิจอุปกรณ์อุตสาหกรรมผลิตไฟฟ้า
"กลุ่มบี.กริม" ผนึก"แบบคอค เพาเวอร์" ตั้งบริษัทใหม่ รุกธุรกิจอุปกรณ์อุตสาหกรรมผลิตไฟฟ้า ด้วยทุนจดทะเบียน 15 ล้านบาท หวังขยายฐานธุรกิจและการตลาด
22 ส.ค. 2561

ดร. ฮาราลด์ ลิงค์ ประธานกลุ่มบริษัทบี.กริม ร่วมลงนามในการร่วมทุนกับ บริษัท แบบคอค เพาเวอร์ (ประเทศไทย) จำกัด โดย Mr. Xavier Doral พร้อมด้วย Chief Operating Officer รวมทั้ง Mr. Manfred Pouzar และ Vice President International Sales เพื่อก่อตั้ง บริษัท บี.กริม แบบคอค เพาเวอร์ จำกัด เพื่อดำเนินธุรกิจทำการตลาดและการขาย สินค้าและบริการจากกลุ่มบริษัท แบบคอค เพาเวอร์ จากประเทศสหรัฐอเมริกา ซึ่งมีเทคโนโลยีมาตรฐานระดับโลกด้านอุปกรณ์สำหรับอุตสาหกรรมการผลิตไฟฟ้า โรงกลั่นน้ำมันและปิโตรเคมี รวมถึงเทคโนโลยีเพื่อการรักษาสิ่งแวดล้อมในอุตสาหกรรมดังกล่าว
โดยที่ผ่านมาได้ร่วมธุรกิจในฐานะตัวแทนจำหน่ายสินค้าและบริการให้กับกลุ่มบริษัท แบบคอค เพาเวอร์ จากประเทศสหรัฐอเมริกา ตั้งแต่ปี 2548 หรือกว่า 13 ปี สร้างมูลค่าทางการตลาดรวมมากกว่า 300 ล้านเหรียญสหรัฐฯ จึงนำมาสู่การร่วมทุนก่อตั้ง บมจ.บี.กริม แบบคอค เพาเวอร์ ในครั้งนี้ ด้วยทุนจดทะเบียน 15 ล้านบาท โดยมุ่งเป้าหมายครอบคลุมการขยายฐานธุรกิจและการตลาด เพื่อเป็นผู้นำในภูมิภาคเอเชียตะวันออกฉียงใต้ พร้อมชูจุดเด่นด้วยประสบการณ์และเทคโนโลยีเพื่อตอบสนองความต้องการอุปกรณ์ที่ใช้ในการผลิตไฟฟ้า โรงกลั่นน้ำมันและปิโตรเคมีที่เพิ่มขึ้นรวมถึงตอบสนองความต้องการอุปกรณ์ที่ใช้สำหรับดูแลรักษาสิ่งแวดล้อมที่เพิ่มขึ้นด้วยเช่นกัน
ทั้งนี้ กลุ่มบริษัท แบบคอค เพาเวอร์ จากประเทศสหรัฐอเมริกาเป็นผู้นำทางด้านอุปกรณ์ สำหรับอุตสาหกรรมการผลิตไฟฟ้า โรงกลั่นน้ำมันและปิโตรเคมี ระดับโลก ดำเนินธุรกิจมาอย่างยาวนานกว่า 100 ปี จึงนับเป็นพันธมิตรที่แข็งแกร่งและเสริมศักยภาพทางธุรกิจให้กับ BGRIM ที่มีประสบการณ์และความเชี่ยวชาญ ในการดำเนินธุรกิจในภูมิภาคนี้เป็นอย่างดีเยี่ยม